Il-liġi li permezz tagħha l-Gvern qiegħed ibiegħ iċ-ċittadinanza ta' pajjiżna ġiet fis-seħħ minkejja dak kollu li ngħadlu. Ġiet fis-seħħ minkejja li diversi persuni f'pajjiżna u barra minn xtutna ġibdu b'kull mod l-attenzjoni tiegħu li kienet waħda żbaljata. Fil-ħajja, fil-ħidma politika, kull persuna ssib ruħha f'sitwazzjonijiet fejn dak li kellu f'rasu li huwa tajjeb u li jista' jwettaq, isib il-kontra. Il-maġġoranza tal-bnedmin ibiddlu triqithom, oħrajn jibqgħu jinsistu, jwebbsu rashom u jispiċċaw fejn m'għadhomx. Qabel ġiet fis-seħħ din il-liġi, l-Oppożizzjoni fil-Parlament ħadet ħsieb titkellem. Kull membru ħa ħsieb iressaq diversi punti sabiex jagħti s-sehem tiegħu biex il-Gvern jibdel dak li kien ċar mill-bidu. L-iskema kienet ser iddaħħalna fi proċess ta' ħsara. Bqajna nippruvaw sal-aħħar, imma ħassew li jridu jdaħħluna s-Sibt filgħodu sabiex jgħadduha malajr kemm jista' jkun. Ħasbu li b'daqshekk il-poplu ser jinsieha u barra minn xtutna ħadd m'huwa ser jinduna. Dik l-għaġġla, dik is-suppervja u għebbusija tar-ras ġiebet lill-pajjiżna f'sitwazzjoni mill-iktar diffiċli. Pożizzjoni li minnha bdejna nitilfu mill-kredtu li kellna, u naqqasna sew mill-valur ta' avvjament li konna bnejna. Dħalna f'iktar kumplikazzjonijiet li ġiebu iktar taħwid u konfużjoni f'liġi li bdiet mill-ewwel fuq sieq ħażina. Kumplikazzjonijiet li qawwihom il-Gvern stess bil-ġiri tiegħu sabiex dan it-torri li huwa destinat li jaqa' jżommuh b'xi mod 'il fuq. L-ewwel billi l-għada stess li l-President tar-Repubblika ffirmaha qalu li ser jibdlu partijiet minnha billi jneħħu l-lista sigrieta (ħaġa li għadhom m'għamlux); it-tieni, ippruvaw juru li bidlu l-iskema b'suppost punti differenti li fir-realtà ħallew l-oġġezzjonijiet prinċipali hemm. Ta' din il-liġi, ta' din l-istrateġija politika għandu responsabbiltà u ħtija l-Gvern tal-ġurnata. Kien hu li vvintaha, kien hu li għadu jinsisti fuqha, kien hu li kompla ħawwadha u jgħid x'jgħid, dawn jibqgħu l-fatti. Hija verament ħsara li baqa' jinsisti fuqha. Li baqa' jrid jidher kemm huwa b'saħħtu u li huwa ma jmurx lura minn dak li qed jgħid, anke jekk kien ilu jaf li ġej dibattitu fil-Parlament, din id-darba Ewropew, proprju fuq dak li daħħal lilu nnifsu fih. Li kieku ma kienx hemm din l-iskema daqshekk żbaljata fejn il-bejgħ taċ-ċittadinanza huwa daqshekk evidenti, skandaluż u mingħajr mistħija, kieku ma konniex insibu ruħna fejn aħna. Il-Parlament Ewropew ġie njorat kompletament mill-Gvern preżenti, baqa' għaddej u anzi ftaħar kemm ser jibqa' għaddej. Tul din il-ġimgħa, il-pajjiż kollu fehem li għandna problema li ħoloq hu. Id-diskussjoni li saret ma tagħmel ebda forma ta' ġid lil dawn il-gżejjer. Seta' ġie evitat, imma baqa' jinsisti għalih. Sab ruħu f'iktar intoppi għax issa l-Kummissarju għall-Ġustizzja Viviane Reding iddikjarat li dak li sar huwa kontra r-regoli tal-Unjoni Ewropea. Ġejna agħar għax dan għandu l-effetti tiegħu. Dan ser ifisser li isem pajjiżna nieżel iktar u iktar, jum wara jum. Id-difiża tal-Gvern baqgħet fl-istess linja. Baqgħet dik li tiċħad is-sewwa u tidħak biha nfisha. Minflok ma ħadet ir-responsabbiltà ta' dak li wettqet u biddlet, ippruvat iddur fuqna biex twaħħal fina tal-iżbalji tagħha. Verament inkredibbli. Imma din kienet id-daqqa tal-Gvern biex jaqbeż għalih innifsu. U proprju dan juri kemm din l-iskema hija waħda żbaljata, u kemm ma hemmx fuq x'hiex tiddefendiha. Anzi, l-affarijiet tant marru ħażin li huwa diffiċli biex iġġibha fuq saqajha. Din il-liġi ma tressqitx mill-Oppożizzjoni imma minnu. Fid-dinja hemm l-irġulija. Jekk dan il-Gvern għandu farka minnha għandu jieħu fuqu r-responsabbiltà ta' dan l-iżball politiku u jirtiraha darba għal dejjem.
Waħħal fik innifsek.